ILINK ทะยาน 9% เก็งแผนธุรกิจเด่น ลุ้นรายได้ทั้งปีนิวไฮ 6 พันลบ.
ILINK ทะยาน 9% มาที่ 8.10 บ. ด้วยมูลค่าซื้อขาย 84.11 ลบ. คาดนักลงทุนเก็งกำไรจากแผนธุรกิจเด่น ลุ้นรายได้ทั้งปีนิวไฮ 6 พันลบ. รับธุรกิจโทรคมนาคม ธุรกิจวิศวกรรม และธุรกิจจัดจำหน่ายเติบโตต่อเนื่อง-ไตรมาส 3 บุ๊กกำไรขายหุ้น ITEL ให้ “บลจ.เอ็มเอฟซี” 50 ล้านบาท
ILINK ทะยาน 9% มาที่ 8.10 บ. เก็งแผนธุรกิจเด่น ลุ้นรายได้ทั้งปีนิวไฮ 6 พันลบ. รับ 3 ธุรกิจโตต่อเนื่อง-ไตรมาส 3 บุ๊กกำไรขายหุ้น ITEL ให้ MFC
25 ส.ค. 2564

ผู้สื่อข่าวรายงานว่า ราคาหุ้น บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK ล่าสุด ณ เวลา 15.15 น. อยู่ที่ 8.10 บาท บวก 0.70 บาท หรือ 9.46% สูงสุดที่ 8.20 บาท ต่ำสุดที่ 7.40 บาท ด้วยมูลค่าซื้อขาย 84.11 ล้านบาท

ทั้งนี้ ราคาหุ้น ILINK ปรับตัวขึ้น คาดนักลงทุนเข้าซื้อเก็งกำไร จากแผนการดำเนินงานปี 2564 จะออกมาเติบโตอย่างก้าวกระโดด
โดย นายสมบัติ อนันตรัมพร ประธานกรรมการ ILINK เปิดเผยว่า บริษัทคาดผลการดำเนินงานในไตรมาส 3/64 จะเติบโตเมื่อเทียบกับไตรมาส 2/64 จากการรับรู้รายได้งานในมือ (Backlog) ในส่วนของธุรกิจโทรคมนาคม (Telecom) เข้ามาอีก 904 ล้านบาท แบ่งเป็น งานการให้บริการพื้นที่ดาต้าเซ็นเตอร์ (Data Center) จำนวน 39 ล้านบาท, งานให้บริการโครงข่ายโทรคมนาคม (Data service) จำนวน 618 ล้านบาท และงานติดตั้งโครงข่ายโทรคมนาคม (Installation) จำนวน 247 ล้านบาท
ส่วนธุรกิจวิศวกรรม (Engineering) ณ สิ้นไตรมาส 2/64 บริษัทมีโครงการในมือรวมทั้งสิ้น 8 โครงการ หรือคิดเป็นมูลค่างานที่รอรับรู้รายได้ (Backlog) ราว 769 ล้านบาท ขณะเดียวกันในไตรมาส 3/64 บริษัทได้เซ็นสัญญางานใหม่เพิ่มเติมอีการวม 595 ล้านบาท ได้แก่ งาน Submarine Cable-Panyi Island มูลค่า 144 ล้านบาท, Submarine Cable-Chao Phraya River มูลค่า 85 ล้านบาท และ Substitution-3 Provinces (Consortium) มูลค่า 366 ล้านบาท ส่งผลทำให้ปัจจุบัน Backlog รวมอยู่ที่ 1,364 ล้านบาท คาดว่าจะรับรู้รายได้ในครึ่งปีหลังนี้ราว 60% ส่วนที่เหลือจะรับรู้ฯในปีถัดไป
ขณะที่ธุรกิจจัดจำหน่าย (Distribution) ก็คาดว่าจะเติบโตต่อเนื่อง เนื่องจากจะมีการจัดงานมหกรรมลดราคาให้แก่ลูกค้า คาดว่าจะช่วยหนุนยอดขายให้ปรับตัวเพิ่มสูงขึ้น ส่งผลทำให้มั่นใจว่าทั้งปี 64 บริษัทจะมีรายได้รวมเติบโตแตะ 6,000 ล้านบาททำสถิติสูงสุดใหม่ (นิวไฮ) จากปีก่อนที่มีรายได้รวม 5,200 ล้านบาท โดยจะมาจากทั้ง 3 ธุรกิจ ทั้งธุรกิจโทรคมนาคม ธุรกิจวิศวกรรม และธุรกิจจัดจำหน่าย ที่เติบโตต่อเนื่อง
นอกจากนั้น ในไตรมาส 3/64 บริษัทยังมีการบันทึกกำไรจากการขายหุ้น บริษัท อินเตอร์ลิ้งค์ เทเลคอม จำกัด (มหาชน) หรือ ITEL ให้แก่ บลจ.เอ็มเอฟซี (MFC) จำนวน 50 ล้านบาท ทำให้ปัจจุบันบริษัทคงเหลือถือหุ้น ITEL ในสัดส่วน 55.46% จากเดิม 60.31%